《正月初八日同莫少虚蒲大受王园泛舟各赋二首》
宋代·郭印

春江晚多思，拂面风棱棱。
舟行明镜中，天水同一澄。
沧波濯新柳，乔松上寒藤。
风梅雪飘径，两麦青平陵。
文鲂自潜跃，好鸟相唤应。
倥偬日少暇，因循来未曾。
清游鄙谢傅，豪气压陈登。
岂惟得佳士，亦复同高僧。
幽情各披写，醉语或侵凌。
偶兹惬怀抱，萧然遗爱憎。
旷野暝烟合，长林初月升。
回舟兴未已，孤塔耿疏灯。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。